Appèlhof sê oor genadedood in SAArgieffoto Die hoogste hof van appèl het Dinsdag sy uitspraak gelewer ná ŉ laer hof ŉ terminaal siek pasiënt toestemming gegee het dat ŉ dokter hom kan help om selfmoord te pleeg. “Die hoogste hof van appèl het die beslissing omgekeer. “Die bestaande verbod op die praktyk bly dus staande,” het Mthunzi Mhaga, woordvoerder van die departement van justisie, in ‘n verklaring gesê. Die kankerpasiënt Robin Stransham-Ford is in 2015 oorlede net voordat die Noord-Gautengse hooggeregshof die baanbreker-uitspraak gemaak het. Die ministerie van justisie het appèl aangeteken teen die uitspraak. “Ons is verlig oor die hoogste hof van appèl se beslissing, aangesien die besluit verreikende gevolge sou hê op die grondwetlikheid van reg tot lewe en ons algemene wette oor moord en strafbare manslag,” het minister Michael Masutha bygevoeg. Die vyf regters in die hoogste hof van appèl het in November uitspraak voorbehou in die saak en aangedui hulle sal in Desember hul finale uitspraak lewer. Anglikaanse emeritus-aartsbiskop dr. Desmond Tutu, Suid-Afrikaanse Nobelpryswenner, het hom in Oktober ten gunste van genadedood uitgespreek. “Net soos wat ek stry vir deernis en regverdigheid in die lewe, glo ek terminaal siek persone moet met dieselfde deernis en regverdigheid behandel word wat betref hul afsterwe,” het die 85-jarige geskryf. Tutu was vanjaar al self ŉ paar keer in die hospitaal. Professor Sean Davison van Dignity SA het vroeër gesê die organisasie is teleurgestel dat die Raad vir Gesondheidsberoepe van Suid-Afrika (RGSA) nie die hooggeregshof se aanvanklike interpretasie van Suid-Afrika se Grondwet aanvaar het nie. “As ŉ organisasie is Dignity SA veral teleurgesteld in ons politici se volgehoue onwilligheid om te luister na argumente oor wette wat met genadedood verband hou, wat nog te sê om proaktief deel te neem aan die debat. Ons politici is deurgaans besorg om hul nek uit te steek. Die feit dat die uitspraak na die appèlhof geneem is, is ŉ bewys dat hulle die kwessie wil vermy. Die vraag moet gevra word: watter tipe regering laat sy mense só vreeslik ly, ondanks hul duidelike en ingeligte wens om te sterf, net omdat dit te omstrede is?”